НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА № 7 ОТ 1999 Г. ЗА МИНИМАЛНИТЕ ИЗИСКВАНИЯ ЗА ЗДРАВОСЛОВНИ И БЕЗОПАСНИ УСЛОВИЯ НА ТРУД НА РАБОТНИТЕ МЕСТА И ПРИ ИЗПОЛЗВАНЕ НА РАБОТНОТО ОБОРУДВАНЕ (ДВ, БР. 88 ОТ 1999 Г.)
Издадена от Министерството на труда и социалната политика и Министерството на здравеопазването
 Обн. ДВ. бр.40 от 18 Април 2008г.
§ 1. В чл. 3, т. 1 и 2 след думите "техните представители" се добавя "по безопасност и здраве при работа".
§ 2. В чл. 18 се правят следните изменения и допълнения: 
1. Алинея 2 се изменя така:
"(2) Работещите не трябва да бъдат експонирани при никакви обстоятелства на повишени рискове вследствие на работа в ограничени пространства."
2. Създава се ал. 3:
"(3) За работещите в ограничени пространства се осигурява постоянно наблюдение отвън и се предприемат всички подходящи мерки за оказване на ефективна и незабавна помощ."
§ 3. В чл. 46 ал. 1 се изменя така:
"(1) Електрическите и енергоразпределителните съоръжения и инсталации се проектират и изработват така, че при използването им да не предизвикат опасности от пожар или взрив. Експонираните работещи лица трябва да бъдат предпазени по подходящ начин срещу риск от поражения от електрически ток при директен или индиректен контакт."
§ 4. Създава се чл. 69а:
"Чл. 69а. Изискванията на чл. 49, 50, 51, 52, 55, 56 и 57 от наредбата се прилагат и за основните пътни маршрути на територията на предприятието (пътни маршрути за движение, водещи до постоянни работни места), за пътните маршрути, използвани за редовната поддръжка и наблюдение на инсталациите на предприятието, както и за товарните площадки."
§ 5. Създава се чл. 69б:
"Чл. 69б. Изискванията на чл. 49 - 52 от наредбата се прилагат и за работни места на открито."
§ 6. В чл. 74 се създава ал. 3:
"(3) Цветовете на използваното изкуствено осветление не трябва да възпрепятстват или да влияят на възприемането на знаците и сигналите за безопасност и здраве при работа."
§ 7. В чл. 82 думите "в помещения с работни" се заменят с "на работните".
§ 8. В чл. 141, ал. 4 думата "работниците" се заменя с "работещите".
§ 9. В чл. 164, ал. 3, т. 4 думата "работници" се заменя с "работещи".
§ 10. В чл. 165 се правят следните изменения и допълнения:
1. Създава се ал. 2:
"(2) При избор на работно оборудване работодателят отчита специфичните условия и характеристики на работата, съществуващите в предприятието и на работното място опасности, както и допълнителни опасности, които могат да бъдат породени от използването на работното оборудване."
2. Досегашната ал. 2 става ал. 3 и в нея думите "се взимат" се заменят с "работодателят взима".
3. Досегашната ал. 3 става ал. 4.
§ 11. Създава се чл. 165а:
"Чл. 165а. В случай че работното оборудване създава специфични рискове за здравето и безопасността на работещите, работодателят предприема необходимите мерки, за да осигури: 
1. използването на работното оборудване да бъде ограничено до тези лица, на които е възложено да го използват;
2. монтирането, демонтирането, измененията, настройването, поддържането, обслужването и ремонтът на това оборудване да се извършват само от правоспособни и определени за съответните дейности лица."
§ 12. В член 166 се правят следните изменения и допълнения:
1. Създава се ал. 1:
"(1) Работодателят предоставя на работещите съответна информация и когато е необходимо, писмени инструкции за използване на работното оборудване."
2. Досегашната ал. 1 става ал. 2.
3. Досегашната ал. 2 става ал. 3 и в нея след думите "Писмените инструкции" се добавя "по ал. 1 и 2".
§ 13. В чл. 168 ал. 2 се изменя така:
"(2) Изискванията по ал. 1 се прилагат и при каквито и да са промени на работното оборудване."
§ 14. В чл. 168а ал. 1 се изменя така:
"(1) Когато безопасността на работното оборудване зависи от условията на инсталиране, с цел да се гарантира правилното му инсталиране и функциониране работодателят осигурява извършването на:
1. първоначална проверка след инсталирането и преди първото пускане в експлоатация;
2. проверка след инсталиране на работното оборудване на друга работна площадка или при промяна в местоположението му."
§ 15. В чл. 177 се правят следните изменения и допълнения:
1. Алинея 6 се изменя така: 
"(6) Мястото за управление на работното оборудване се устройва така, че операторът да може да се увери, че в опасните зони няма човек."
2. В ал. 7, т. 1 думата "застрашените" се заменя с "експонираните".
3. Създава се ал. 8:
"(8) В случаи, когато работещ попадне изцяло или частично в опасна зона, се осигуряват време и/или средства за бързо избягване на опасностите, причинени от пускането и/или от спирането на работното оборудване."
§ 16. Член 184 се изменя така:
"Чл. 184. За осигуряване на безопасността и здравето на работещите работното оборудване и неговите части трябва да бъдат стабилизирани чрез прикрепване, затягане, стягане, захващане или чрез други подходящи средства."
§ 17. Член 190 се изменя така:
"Чл. 190. Местата и зоните, свързани с експлоатацията и обслужването на работното оборудване, трябва да са подходящо осветени в съответствие с извършваната работа."
§ 18. Член 197 се изменя така:
"Чл. 197. Работното оборудване трябва да е подходящо за защита на експонираните работещи срещу риск от директен или индиректен контакт с електрически ток."
§ 19. В чл. 204, ал. 1 думите "по чл. 281, ал. 2" се заменят с "по чл. 281, ал. 3".
§ 20. В чл. 215з, т. 5 думата "работник" се заменя с "работещ".
§ 21. В чл. 217 ал. 4 се изменя така:
"(4) Необходимите измервания се извършват от звена и специалисти на работодателя и/или от упълномощени от Изпълнителна агенция "Българска служба за акредитация" юридически и физически лица."
§ 22. В чл. 247 се правят следните изменения:
1. В ал. 3 думите "Предприятията осигуряват" се заменят с "Работодателят осигурява".
2. В ал. 5 думата "предприятието" се заменя с "работодателя".
§ 23. В чл. 249 след думите "плана за" се добавя "предотвратяване и".
§ 24. В чл. 251 се правят следните изменения и допълнения:
1. В ал. 1 след думата "плана" се добавя "за предотвратяване и ликвидиране на аварии".
2. В ал. 2 в края се добавя "както и използването на инсталациите и устройствата по чл. 223, ал. 2".
§ 25. В допълнителните разпоредби се правят следните изменения и допълнения:
1. В § 1 се правят следните изменения:
1.1. точка 6 се изменя така:
"6. "опасна зона" е всяка зона във и/или около работното оборудване и в работното място, в която работещият е експониран на риск за здравето или живота си;";
1.2. в т. 7 изразът "застрашен работещ" се заменя с "експониран работещ";
1.3. точка 10 се изменя така:
"10. "работещ" е понятието, определено в § 1, т. 2а от допълнителните разпоредби на Закона за здравословни и безопасни условия на труд;".
2. Създава се § 1а:
"§ 1а. С тази наредба се въвеждат разпоредбите на:
1. Директива 89/654/ЕИО на Съвета от 30 ноември 1989 г. относно минималните изисквания за безопасност и здраве на работното място (първа специална директива по смисъла на член 16, ал. 1 от Директива 89/391/ЕИО);
2. Директива 89/655/ЕИО на Съвета от 30 ноември 1989 г. относно минималните изисквания за безопасността и здравето на работниците при използването на работно оборудване по време на работа (втора специална директива по смисъла на член 16, ал. 1 от Директива 89/391/ЕИО, изм. и доп. с Директива на Съвета 95/63/ЕИО, изм. и доп. с Директива на Съвета 2001/45/ЕО)."